د پېښور په مدرسه کې بم چاودنې اته کسان وژلي، ۱۳۰ کسان زخمیان دي
د خېبرپښتونخوا د مرکزي ښار پېښور په کوهاټ روډ دپاسه په دير کالونۍ کې يوه دينې مدرسه کې چاؤدنه شوې چې پکېت اته تنه وژل شوي او د۱۳۰ نه زيات ژوبل شوي دي.
کراچۍ — د پېښور د لېډي ريډنګ روغتون وياند عاصم وي او ای ډیوه سره په خبرو کې تاييد کړه چې روغتون ته اووه مړي او د 70 نه زیات ژوبل کسان راوړل شوي دي. هغه وويل په مړه شوؤ کې څلور د مدرسې زده کوونکي او درې کسان داسې دي چې عمرونه يې د 20 نه تر 30 کلونو پورې دي. د خېبرپښتونخوا د حکومت وياند کامران بنګش ځايي ميډيا سره په خبرو کې وويل د چاؤدنې غندنه کوي او اړونده ادارو د پېښې پلټنې پېل کړي دي، د نوموړي په وېنا نور جزیات به وروسته شريک کړي. د پېښور پولیس چارواکو ويلي په ابتدايي توګه مالومه شوې چې چاؤدنه په بارودي موادو شوې او بارودي چاؤدېدونکي مواد په يو بېګ کې اېښودل شوي وو. د پوليسو په وېنا د چاؤدنې په وخت په مدرسه کې د 100 پورې زده کوونکي او نور کسان هم موجود وو. په چاؤدنه کې ژوبل کسان د پېښور لېډي رېډنګ روغتون ته منتقل کړی شوي او د روغتون د چارواکو په وېنا په ژوبلو کې د ځينو روغتيايي حالت خطرناک دی. د کامران بنګش په وېنا په لېډي روغتون کې بېړني حالت په ځای کړی شوي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.